Actualització dades COVID a Carcaixent
18 de febrer de 2021

Carcaixent

En la reunió setmanal del Departament de Salut de la Ribera i a la que ha assistit la regidora de Salut, Teresa Oliver, s’han actualitzat les dades de contagis a Carcaixent i a la comarca i s’observa una davallada en els casos positius. Tot i la provisionalitat de les dades, a Carcaixent a data de 17 febrer hi han 48 casos actius (front els 90 del dilluns), que situen la incidència en 237 casos per 100.000 habitants xifra que se situa en nivells anteriors a les festes de Nadal.

Des de Salut Pública s’ha insistit que, encara que la tendència és positiva i ha baixat la pressió hospitalària, s’ha de seguir complint amb les restriccions i mesures sanitàries ja que la xifra de morts continua sent molt elevada.

Respecte al procés de vacunació, el dimarts es va vacunar als usuaris i usuàries del Centre Ocupacional "El Clot", Centre de Dia de Majors i CRIS. Un total 201 persones que van fer que fora un dia històric per a Carcaixent en la lluita per frenar l'avanç del virus amb el major nombre de persones vacunades en una sola jornada. Hui s’ha començat amb la vacunació de les persones majors de 90 anys, aproximadament 180 persones a les que se'ls ha avisat personalment del del Centre de Salut.

Segons han avançat des de Salut Pública, la previsió és començar amb la vacunació del personal docent dels centres educatius a principis de març. Des del consistori ja es va traslladar a Salut Pública l’oferiment de diversos espais municipals per dur a terme estes vacunacions massives. Demà, la vacunació de les persones majors de 90 anys es continuarà en el CIM i s’està estudiant la viabilitat d’utilitzar el Pavelló Municipal d’Esports per a la vacunació del personal docent.

Recordatori mesures vigents

Des del consistori es vol recordar que es mantenen les mesures relatives als encontres socials i familiars. Així, en espais d'ús públic, tant tancats com a l'aire lliure, la permanència de grups de persones queda condicionada al fet que no se supere el nombre màxim de dues persones, llevat que es tracte de persones convivents. Pel que fa als domicilis i espais d'ús privat, tant a l'interior com a l'exterior, es permeten únicament les reunions familiars i socials de persones que pertanyen al mateix nucli o grup de convivència.

S'exceptuen d'estes limitacions les activitats no professionals relacionades amb la criança i la cura, com l'atenció i l'acompanyament a persones menors d'edat, persones majors, en situació de dependència, amb diversitat funcional o en situació de vulnerabilitat especial, la convivència alterna de fills i filles amb els progenitors o progenitores no convivents entre ells i l'acollida familiar de persones menors d'edat en qualsevol de les tipologies.

A més, també se n'exceptuen les reunions de persones amb un vincle matrimonial o de parella que viuen en domicilis diferents, o de les persones que viuen soles, que poden formar part d'una altra única unitat de convivència, i que formen una unitat de convivència ampliada. No obstant això, cada unitat de convivència ampliada només pot integrar una única persona que visca sola, i la persona que visca sola pot formar part exclusivament d'una unitat de convivència ampliada durant tot el període de vigència de la mesura.

No estan incloses en les limitacions previstes a les reunions les activitats laborals, les institucionals, les de transport i les dels centres docents.

D'altra banda, també es mantenen les limitacions a l'entrada i a l'eixida de la Comunitat Valenciana, que, per tant, continuen restringides als desplaçaments justificats adequadament. Així mateix, es prorroga la limitació a la llibertat de circulació de les persones en horari nocturn entre les 22.00 i les 06.00 hores en tot el territori de la Comunitat Valenciana.